2016 June Archive - Rudie van Rensburg | Skrywer
Dié boek is tonekrullekker, skryf Deborah Steinmair.
Rudie van Rensburg se jaarlikse misdaadroman is 'n hoogtepunt in die spanningslektuurlandskap. 'n Mens verslind dit in 'n paar gulsige happe, gryp na byvoeglike naamwoorde en kry 'n handvol beskrywings aan die stert beet: woorde waarop die skrywer van 'n kerkbasaarbiljet trots sou wees: naelbyter, snaarstyf, adrenalienfees, tonekrullekker.
Van Rensburg kombineer ondraaglike spanning en gruwelike boosheid met menslikheid en droë humor. Dis 'n uitklopkombinasie. Die skobbejakke is deurtrap en ontdaan van de laaste druppel goedheid; die protagonis, kaptein Kassie Kasselman, drink net crème soda en Rescue-medisyne en stres oor sy seëlversameling. Die siek rampokker wat die kitaar slaan, hou piranas in 'n plaasdam in Wellington aan, honger hulle uit en voer sy vyande vir hulle terwyl hy in 'n onderwater-beheerkamer toekyk – net om jou 'n idee te gee van die tipe psigopatiese sadisme wat hier ter sprake is.
Kasselman was 'n besonder geslaagde waagstuk in die Afrikaanse spanningsgenre: 'n verpotte, onooglike ventjie sonder machismo, koel of sjarme, die slegste skut in die eenheid. Hy skoffel op die maat van "Tant Jakoba se Tolbospolka" terwyl hy 'n blikkie tuna of mielies oopsny. Hy het 'n kalfslekkuif, dra alewig 'n verslete rooi windjakker, two-tone-hemp en hoogwaterbroek waaronder wit kouse uitsteek, maar hy het 'n verbete deursettingsvermoë, 'n vinnige brein en 'n paar Tarzan-moves wat niemand sien aankom nie.
In Pirana ontmoet die leser nou ook 'n karakter wat die skaal êrens tussen skurk en held trek: Jackal Williams van Mitchells Plain. Sy pa was 'n fortuinverteller wat op die voorblad van die Son en agter tralies beland het nadat hy 'n cop se eensame vrou in sy woonwa gespyker het. Jackal "is happy oor waar hy nou in sy ­lewe is: watchdog oor die drug runners van die grootste drug ring innie Kaap". Maar dan beland hy tot oor sy ore in die moeilikheid wanneer hy by 'n ontvoering betrek word. Van Rensburg het by die bekendstelling in Pretoria bely dat Jackal net veronderstel was om 'n mindere rolletjie te speel, maar hy het eenvoudig so op die skrywer gegroei dat dié hom nie kon afmaai nie.
Van die storielyn durf ek niks verklap nie: dit handel oor bewaring, stropery, sluikhandel in renoster- en olifanthorings, Kaapse bendes, Oosterse diplomate, ontvoering en teregstelling. Daar is selfs 'n onwaarskynlike liefdesverhaal waarop Tryna du Toit trots sou wees en 'n stokou geskiedenis van onreg en wraak. Laasgenoemde storie word ver gaan haal, in Uganda, waar twee van die karakters grootgeword het. In dagboekagtige inskrywings leer ons die dryfvere en letsels van een van die twee ken. Dis op sigself 'n aangrypende verhaal. Maar wie is aan die woord?
Daar is veel op die spel. Vandat ons kleintyd cowboyflieks gekyk het, was dit nog altyd die lyding en dood van diere wat die seerste maak en die grootste verontwaardiging ontketen. So vervul die meedoënlose afmaai van renosters vir geldelike gewin die leser hier met 'n ongekende dors na vergelding. Die kierangbraaifees aan die einde stel ook nie teleur nie. Daar is boonop 'n totaal onvoorsienbare kinkel in die stert.
Van Rensburg laat dit so maklik lyk. Hy en Kasselman het hul ritme gevind en ­elke boek oortref die vorige – elke skrywer se droom. Van Rensburg het by die bekendstelling vertel die volgende manuskrip is reeds by die uitgewers. Skink die crème soda!
Posted on: June 2nd, 2016	by admin	2 Comments
'Pirana' gaan lesers weer laat naels kou – Marita Meyer (TygerBurger)
Van die Kaapse gang lands tot die Krugerwildtuin met sy renosterstropers; tussen 'n verslonsde Bolandse hoewe met 'n grieselrige visdam en die glans-en-skanswêreld van diplomasie, vind kaptein Kassie Kasselman sy pad voel-voel in Rudie van Rensburg se nuwe misdaadroman, Pirana.
Dié vierde boek van Van Rensburg word Donderdag 26 Mei by die Dros-restaurant in Willowbridge, Bellville, bekendgestel, waar Elna van der Merwe, boekeredakteur vanHuisgenoot, met hom sal gesels.
"Kassie en sy kollega, sersant Rooi Els, se speurvernuf word weer ernstig in Pirana beproef – dit terwyl iemand op die agtergrond sy tande geduldig met wraakgedagtes slyp," sê Van Rensburg, 'n inwoner van Welgemoed.
"Ek het lekker aan die boek geskryf, maar moes heelwat navorsing doen om die agtergrond vir baie van die verhaallyne geloofwaardig te hou. Ek het onder meer ook kontak gemaak met lede van die Amerikaanse Pirana-klub om uit te vind hoe dié gevreesde visse in Suid-Afrikaanse omstandighede sou kan oorleef."
Van Rensburg sê sy navorsing het hom ook opnuut bewus gemaak van die ernstige stroperkrisis in veral die Krugerwildtuin, "waar letterlik honderde stroperbendes ons wilderfenis vernietig".
Een van sy verhaallyne wat in die wildtuin afspeel, is 'n getroue weergawe van die wrede werklikheid daar, sê hy.
Hy beloof dat die boek genoeg verrassende kinkels en wendings het om die liefhebbers van misdaadfiksie op die punte van hul stoele te hou.
"Omdat Kassie allesbehalwe jou tradisionele macho-held so eie aan speurverhale is, onderskat die misdadigers hom gewoonlik gruwelik. Dit skep vir my allerlei moontlikhede wat ander skrywers van misdaadfiksie dalk nie altyd kan benut nie," sê hy.
Dat dít 'n suksesresep is, word weerspieël deur die feit dat Van Rensburg se tweede boek, Kopskoot, reeds vyf keer herdruk is, sy debuutroman, Slagyster, onlangs herdruk is, en dat sy derde boek, Judaskus, een van verlede jaar se topverkopers was. V AsTygerBurger se lesers meer oor Pirana wil uitvind, is hulle welkom om aanstaande Donderdag die bekendstelling by die Dros by te woon. Dit begin om 18:00 vir 18:30 en toegang is gratis. Bargain Books sal boeke by die lokaal beskikbaar hê. Antwoord voor of op Maandag 23 Mei by RSVP@nb.co.za of 021 406 3477.